Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 141/11/1102	Bratislava II, 29.6.2015
EEČ : 2-9-202-2015

U Z N E S E N I E

Trestná vec:	obvinená XXXXX 
Prečin:	Neoprávnený zásah do práva k domu, bytu alebo k nebytovému priestoru podľa § 218 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
spoločne s XXXXX od presne nezisteného času do 12.50 h dňa 28.02.2011 v Bratislave na XXXXX na siedmom poschodí neoprávnene obsadili a užívali byt číslo XXXXX a svojim konaním neoprávnene zasiahli do práv majiteľa bytu XXXXX

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením vyšetrovateľa Okresného riaditeľstva Policajného zboru Bratislava II, pod číslom konania ORP-333/2-OVK-B2-2011 zo dňa 28.02.2011 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX (ďalej iba „obvinená“) pre úmyselný prečin neoprávneného zásahu do práva k domu, bytu alebo k nebytovému priestoru podľa § 218 ods. 1 Trestného zákona spáchaného formou spolupáchateľstva podľa § 20 Trestného zákona, ktorého sa mala dopustiť na tom skutkovom základe, že spoločne s XXXXX  od presne nezisteného času do 12.50 h dňa 28.02.2011 v Bratislave na XXXXX na siedmom poschodí neoprávnene obsadili a užívali byt číslo XXXXX a svojim konaním neoprávnene zasiahli do práv majiteľa bytu XXXXX.

	Podľa § 7b ods. 1 Trestného zákona rozhodnutie súdu iného štátu v trestnej veci možno na území Slovenskej republiky vykonať alebo môže mať iné právne účinky, len ak tak ustanovuje medzinárodná zmluva alebo zákon.

Podľa § 7b ods. 2 Trestného zákona právoplatné odsúdenie súdom iného členského štátu Európskej únie v trestnom konaní sa zohľadní rovnako, ako keby bolo vydané súdom Slovenskej republiky, ak bolo vydané pre čin trestný aj podľa právneho poriadku Slovenskej republiky.

Podľa § 20 Trestného zákona ak bol trestný čin spáchaný spoločným konaním dvoch alebo viacerých páchateľov (spolupáchatelia), zodpovedá každý z nich, ako keby trestný čin spáchal sám.

Podľa § 218 ods. 1 Trestného zákona kto protiprávne obsadí alebo užíva dom alebo byt iného alebo kto oprávnenej osobe v užívaní domu alebo bytu neoprávnene bráni, potrestá sa odňatím slobody až na dva roky.

Preskúmaním spisového materiálu som zistil, že skutok, pre ktorý sa vedie trestné stíhanie, vykazuje znaky stíhaného trestného činu a z jeho spáchania je obvinená dôvodne podozrivou.

Z na vec sa vzťahujúceho spisového materiálu ďalej vyplýva, že obvinenej boli uložené nasledovné tresty:

-	trestným rozkazom Okresného súdu Bratislava II zo dňa 30.04.2011, číslo konania 0 T 106/2011, právoplatným dňa 30.04.2011, uložený trest odňatia slobody vo výmere 8 mesiacov nepodmienečne so zaradením do ústavu na výkon trestu so stredným stupňom stráženia,
-	trestným rozkazom Okresného súdu Bratislava IV zo dňa 17.01.2012, číslo konania 0 T 3/2012, právoplatným dňa 17.01.2012, uložený trest odňatia slobody vo výmere 1 rok nepodmienečne so zaradením do ústavu na výkon trestu so stredným stupňom stráženia,
-	rozsudkom Okresného súdu Bratislava III zo dňa 24.01.2012, číslo konania 46 T 37/2011, právoplatným dňa 24.01.2012, uložený trest odňatia slobody vo výmere 1 rok nepodmienečne so zaradením do ústavu na výkon trestu so stredným stupňom stráženia.

S poukazom na vyššie uvedené odsúdenia možno konštatovať, že týmito boli obvinenej uložené nepodmienečné tresty odňatia slobody v celkovej dĺžke 2 roky a 8 mesiacov. V danom prípade by súd ukladal obvinenej súhrnný trest odňatia slobody podľa § 42 ods. 1 Trestného zákona, pričom s prihliadnutím na odsúdenia pod číslom konania 3 T 179/2007 pre zločin vydierania podľa § 189 ods. 1 Trestného zákona, ako za čin najprísnejšie trestný, by bol súd oprávnený uložiť obvinenej trest odňatia slobody vo výmere najviac 3 roky.

Preto možno dospieť k záveru, že s prihliadnutím na všetky okolnosti prípadu, osobu obvinenej a pomer poľahčujúcich a priťažujúcich okolností, možno považovať tresty uložené vyššie uvedenými rozhodnutiami za dostačujúce.

	Vzhľadom na všetky vyššie uvedené skutočnosti možno konštatovať splnenie podmienok na zastavenie trestného stíhania v zmysle § 215 ods. 2 písm. a) Trestného poriadku, nakoľko trest, ku ktorému môže viesť trestné stíhanie, je celkom bez významu popri treste, ktorý bol obvinenej pre iný čin už právoplatne uložený, a preto rozhodol tak, ako je uvedené vo výroku tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

Mgr. Štefan Božík
prokurátor